**Vlada uredbom omogućuje lakši prijelaz u viši razred ranjivim skupinama učenika**

Vlada je na sjednici u četvrtak donijela uredbu kojom se učenicima razredne nastave omogućuje prijelaz u viši razred bez obzira na ocjene, dok će učenici od petog do osmog razreda imati pravo na popravak uz četiri negativne ocjene.  
  
Ministrica znanosti i obrazovanja Blaženka Divjak objasnila je da se ovom uredbom, kojom se u jednom dijelu mijenja Zakon o odgoju i obrazovanju, izlazi u susret ranjivim skupinama učenika koji bi pod utjecajem teške situacije s korona krizom i potresa mogli dodatno doći u lošiji položaj.  
  
Prema Uredbi učenicima od prvog do četvrtog razreda omogućuje se prijelaz u viši razred bez obzira na ocjene, dakle neće se moći pasti, a od petog do osmog i u srednjoj školi, svi dobivaju dodatne šanse za popravak, rekla je Divjak.  
  
Do sada su učenici s dvije negativne ocjene mogli dobiti dopunsku nastavu i izići na dva ispitna roka, a po ovoj uredbi, pravo na dodatnu nastavu imat će učenici s četiri jedinice, a umjesto dva, imat će tri dodatna roka.